**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 06.02.2023, ora 08.00 – 07.02.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 07.02.2023, ora 07.00**

**RÂURI**

Debitele au fost în general în scădere, exceptând râurile din Dobrogea unde au fost staționare și cursurile inferioare ale Mureșului, Begăi și Timișului unde au fost în creștere prin propagare.

Debitele se situează în general la valori în jurul și peste mediile multianuale lunare, exceptând râurile din bazinele hidrografice: Iza, Tur, Someșul Mare, Lăpuș, Barcău, Crișul Repede, Târnave, Vedea, Neajlov, Prut, bazinele superioare și mijlocii ale Crasnei și Oltului, bazinele superioare ale Crișului Negru, Crișului Alb, Timișului, bazinele inferioare ale Moldovei și Bistriței, cursurile mijlocii și inferioare ale Sucevei, Trotușului și Putnei (unde se situează la valori între 30 – 80% din normalele lunare) şi mai mici (sub 30% din normalele lunare) pe râurile din bazinele hidrografice: Bârlad şi Jijia.

Formațiunile de gheață (gheață la mal, năboi, pod de gheață) existente pe râurile din nordul, centrul, estul și zonele montane din vestul și sud-vestul țării au fost în intensificare și extindere.

Se mențin curgerile de năboi (zăpadă înghețată în albie) pe Someșul Mare, Lăpuș, bazinul superior al Mureșului, bazinul superior al Bistriței (afluent al Siretului), cursul superior și mijlociu al Moldovei și cursul superior al Siretului.

Ca urmare a viiturilor formate anterior, se situează peste **COTELE DE ATENȚIE** râurile la stațiile hidrometrice Bârzava – Partoș (50+46)-jud. TM şi Moravița – Moravița (250+29)-jud. TM (sectoare de râu îndiguite).

Debitele vor fi în scădere, exceptând râurile din bazinul Bârlad, afluenții Prutului și pe cele din Dobrogea unde vor fi staționare.

Formațiunile de gheață (gheață la mal, năboi, pod de gheață), existente vor fi în extindere și intensificare și vor predomina podurile de gheață pe râurile din Moldova și estul Transilvaniei.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 06.02.2023 – 07.02.2023 a fost în scădere, având valoarea de 7200 m3/s, peste media multianuală a lunii februarie (5300 m3/s).

În aval de Porțile de Fier debitele au fost  în scădere pe sectoarele Gruia – Calafat și Zimnicea – Tulcea și în creștere pe sectorul Bechet – Tr. Măgurele.

Debitul la intrarea în țară (secțiunea Baziaș) va fi în scădere (7100 m3/s).

În aval de Porțile de Fier debitele vor fi în scădere pe sectoarele Gruia – Corabia şi Olteniţa – Tulcea şi în creştere pe sectorul Tr.Măgurele – Giurgiu.

**2.** **Situația meteorologică în intervalul 06.02.2023, ora 08.00 – 07.02.2023, ora 06.00**

**ÎN ŢARĂ**

Valorile termice diurne au crescut ușor în majoritatea zonelor, însă vremea s-a menținut rece pentru această perioadă în aproape toată țara. Dimineața și mai ales noaptea a fost ger în Maramureș, Transilvania și în zonele deluroase din Banat, Crișana, Oltenia și Muntenia. Cerul a fost mai mult senin în vest și în nord-vest și temporar noros în restul teritoriului. Pe arii extinse în Moldova, local în Dobrogea, estul Transilvaniei și în zona montană și pe arii restrânse în Muntenia a nins slab. Vântul a suflat slab și moderat, cu intensificări în est, sud-est și la munte, cu viteze în general de 45...55 km/h, iar pe litoral și în zona montană înaltă, rafalele au depășit 70...80 km/h. Prin urmare, local a fost transport de zăpadă și vizibilitate redusă. Era strat de zăpadă la munte și măsura aseară la ora 20 - în platformele stațiilor meteorologice - până la 246 cm în Munții Făgăraș, în Transilvania (până la 31...32 cm), în Maramureș (până la 6 cm) și în Moldova (până la 19 cm), local în Oltenia (până la 15 cm) și în Crișana (până la 11 cm), pe arii restrânse în Muntenia (până la 26 cm), și doar izolat în Dobrogea și Banat (2...3 cm). Temperaturile maxime s-au încadrat între -6 grade la Întorsura Buzăului și 5 grade la Drobeta-Turnu Severin, Apa-Neagră, Târgu Jiu și Drăgășani, iar la ora 6 erau valori termice cuprinse între -18 grade la Petroșani și -1 grad la Sulina și Constanța-dig.

OBSERVAȚII - de ieri dimineață de la ora 6 au fost în vigoare 3 atenționări cod galben pentru fenomene meteorologice periculoase imediate, emise după cum urmează: 2 de către SRPV Constanța și 1 de către CNPM pentru Muntenia.

**LA BUCUREŞTI**

Vremea a fost rece, mai ales dimineața și noaptea. Cerul a avut înnorări pe parcursul zilei și seara, când temporar a nins slab, apoi a devenit variabil. Vântul a suflat slab și moderat. Temperatura maximă a fost de 1 grad la Afumați și 2 grade la Filaret și Băneasa, iar la ora 6 erau -5 grade la Afumați și Băneasa și -3 grade la Filaret.

**3. Prognoza meteorologică în intervalul 07.02.2023, ora 08.00–08.02.2023, ora 08.00**

**ÎN ŢARĂ**

Vremea va fi rece, iar dimineața și noaptea, la munte, în Maramureș, Transilvania, local în Crișana, Oltenia, Moldova și pe arii mai restrânse în celelalte regiuni va fi ger. Temperaturile maxime se vor încadra în general între -6 și 4 grade, iar cele minime între -15 și -3 grade. Cerul va fi variabil, cu înnorări și ninsori slabe, local în jumătatea de est a teritoriului și doar izolat în rest. Vântul va sufla slab și moderat, temporar cu intensificări mai ales ziua, în Dobrogea, Moldova, jumătatea de est a Munteniei și la munte, la altitudini mari, cu viteze în general de 40...50 km/h, amplificând senzația de frig. Izolat se va forma ceață cu depunere de chiciură.

**LA BUCUREŞTI**

Vremea va fi rece. Cerul va fi variabil, cu înnorări spre seară și noaptea când trecător va ninge slab. Vântul va sulfa slab și moderat. Temperatura maximă va fi de 1...2 grade, iar cea minimă de -5...-4 grade, mai scăzută în zona preorășenească.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosinta: S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, astfel: S.C. AQUAVAS S.A. VASLUI – Sucursala Vaslui din acumularea Solesti și A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești.
1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***Agenția pentru Protecția Mediului Argeș*** informează despre producerea, în data de 04.02.2023 unei poluări accidentale a solului cu 80 de litri apă de zăcământ și30 de litri țiței, din cauza unei tentative de furt din două conducte de transport în Parcul 74 Bogați aparținând SC OMV Petrom SA, zona de producție Valahia, sector Târgoviște Vest, județul Argeș. A fost afectată o suprafață de cca 60 mp sol (30 mp teren viran privat și 30 mp teren interior Parc 74 Bogați-aparținând OMV Petrom SA). Măsuri întreprinse: remedierea avariei, montarea de șarniere, ecologizarea terenului afectat. Vom reveni cu informații suplimentare.

***Agenția pentru Protecția Mediului Ilfov*** informează despre producerea, în data de 03.02.2023, ora 11.10 unei poluări accidentale a solului cu 15 l țiței si 10 l apă de zăcământ din cauza avariei unei conducte de pompare in zona Parc P1 Bragadiru, jud. Ilfov. Au fost afectați cca 2 mp sol proprietate privată și cca 10 mp proprietate publică. Măsuri întreprinse: oprirea pompării, izolarea zonei, împrăștierea de material absorbant (spill sorb), ecologizarea zonei. Vom reveni cu informații suplimentare.

***Administrația Rezervației Biosferei Delta Dunării*** informează despre producerea, în data de 06.02.2023, ora 17.30, unui incendiu de vegetație uscată (stuf, papură) la intersecția Canalului Bărbosu cu Canal Cardon, cu extindere spre zona Milei Marine 2-brat Sulina-orașul Sulina, județul Tulcea. Sunt puse în pericol zone locuite din orașul Sulina. ISU „Delta” Tulcea informează că cinci subofiţeri din cadrul Pichetului de Pompieri Crişan asigură măsuri de protecţie în caz de necesitate la locuinţele aflate în apropierea focarelor, dar şi pentru a monitoriza şi a împiedica răspândirea incendiului peste canalele ce îl delimitează. Vom reveni cu informații suplimentare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

Direcția Comunicare